Deu treballadors agraris desocupats s'incorporen hui al Consell Local Agrari a través del Pla d'Ocupació 2020
14 de juliol 2020

​![](/media/hpbjtje4/68bienvenida-plan-de-empleo-consell-agrari-6.jpeg)  

  

L'alcalde de Sagunt, Darío Moreno; la presidenta del Consell Local Agrari, Gloria Parra; i el regidor de Prevenció de Riscos Laborals, Javier Timón, han donat la benvinguda a les persones que s'incorporen al Pla d'Ocupació del Consell Local Agrari. En este acte, que ha tingut lloc este matí, les autoritats han donat la benvinguda als deu treballadors agraris que des de hui s'incorporen al Consell Local Agrari de manera temporal. Posteriorment, han rebut una xarrada formativa impartida per la tècnica de Prevenció de Riscos Laborals de l'Ajuntament de Sagunt enfocada especialment a la covid-19.

  

En este sentit, l'alcalde ha explicat als nous treballadors que realitzaran actuacions en diferents punts del municipi, atenent peticions tant del personal del Consell Agrari com d'agricultors o associacions. «**Treballareu en actuacions que donen solució a demandes importants de la ciutadania, tingueu eixe convenciment, esteu ajudant a aconseguir allò que ens han demanat els ciutadans i ciutadanes i, per això, vull remarcar l'important que serà la vostra labor», ha expressat Darío Moreno. A més, ha agraït el treball realitzat des del Consell Agrari i els diferents departaments de l'Ajuntament per a tirar avant «un pla d'ocupació tan demandat com este**».

  

Cal recordar que el Pla d'Ocupació 2020 del Consell Local Agrari compta amb un pressupost que ascendix als 250 000 euros, els quals estan destinats a la contractació de 10 treballadors/es que formen una brigada de treball per a dur a terme actuacions mediambientals destinades a la neteja, poda i aclarida d'àrees forestals degradades, així com de camins rurals, a més de treballs de restauració del medi ambient en les marjals d'Almenara i dels Moros.

  

La duració dels contractes de treball és de sis mesos i, en concret, s'ha incorporat un enginyer tècnic de grau mitjà, que s'encarregarà del control de les obres en el camp; un capatàs o encarregat i huit treballadors especialitzats, als quals se'ls dotarà d'equips complets de protecció individual i maquinària apropiada per a realitzar les seues funcions.

![](/media/yn1j5xh1/68bienvenida-plan-de-empleo-consell-agrari-5.jpeg)  

La presidenta del Consell Agrari s'ha dirigit als treballadors per a dir-los que **«a més de totes les complicacions que solen estar associades al vostre treball, enguany s'afigen les mesures de seguretat per la covid-19. El virus seguix entre nosaltres i estem fent molt recalcament en què us cuideu, és fonamental que quan acabe el vostre treball torneu a casa sans**». A més, Gloria Parra ha mostrat la seua satisfacció davant la posada en marxa d'este pla d'ocupació i ha oferit als treballadors agraris la seua ajuda i disposició per a qualsevol qüestió que necessiten.

D'altra banda, quant a la Prevenció de Riscos Laborals, el regidor Javier Timón, ha insistit que l'única eina de la qual es disposa actualment per a fer front al coronavirus és la prevenció, per la qual cosa ha remarcat l'important que és atendre les qüestions relacionades amb esta matèria. «**Estes xarrades sempre són molt interessants perquè van dirigides a salvaguardar la salut dels treballadors; els números avalen l'Ajuntament i demostren que el treball de prevenció que s'ha realitzat ha sigut el correcte. A més, cal afegir que hui dia hem realitzat 240 test a treballadors i treballadores i tots han sigut negatius, la qual cosa indica que la prevenció és la millor manera per a evitar contagis**», ha conclòs Timón. ​

*   [](http://www.facebook.com/sharer.php?u=https://aytosagunto.es/va/actualitat/deu-treballadors-agraris-desocupats-s-incorporen-hui-al-consell-local-agrari-a-traves-del-pla-d-ocupacio-2020/ "Facebook")
*   [](http://twitter.com/share?url=https://aytosagunto.es/va/actualitat/deu-treballadors-agraris-desocupats-s-incorporen-hui-al-consell-local-agrari-a-traves-del-pla-d-ocupacio-2020/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/deu-treballadors-agraris-desocupats-s-incorporen-hui-al-consell-local-agrari-a-traves-del-pla-d-ocupacio-2020/ "Linked In")
*   [](mailto:?body=https://aytosagunto.es/va/actualitat/deu-treballadors-agraris-desocupats-s-incorporen-hui-al-consell-local-agrari-a-traves-del-pla-d-ocupacio-2020/)